তাঁর মন্তব্যের ২৪ ঘণ্টা কাটতে না কাটতেই এ বিষয়ে মুখ খুললেন পার্থ চট্টোপাধ্যায়। তিনি বলেন,‘শাঁওলি মিত্র সভাপতির পদ থেকে ইস্তফা দেননি। তাঁর কেবল কিছু দাবিদাওয়া রয়েছে।’
 নিজস্ব প্রতিবেদন:  মুখ্যমন্ত্রী ইতিমধ্যেই তাঁর বিভিন্ন সমস্যা সমাধান করে দিয়েছেন। তিনি যে পদে ছিলেন, সে পদেই থাকছেন, কাজ চালিয়ে যাবেন। পশ্চিমবঙ্গ বাংলা আকাদেমির সভাপতির পদ থেকে শাঁওলি মিত্রের ইস্তফা প্রসঙ্গে এমনটাই বললেন মন্ত্রী পার্থ চট্টোপাধ্যায়। বাংলা আকাদেমিতে কাজের উপযুক্ত পরিকাঠামোগত সমস্যার কথা বলে সভাপতির পদ থেকে ইস্তফা দেওয়ার ইচ্ছা প্রকাশ করেন শাঁওলি মিত্র। তাঁর অভিযোগ, ‘কাজ করতে গিয়ে বিভিন্ন অসুবিধার সম্মুখীন হতে হচ্ছে। আকাদেমির কাজ শুধু অনুষ্ঠান করা নয়, গবেষণা করা। সেটা করা সম্ভব হচ্ছে না।’ তিনি এবিষয়ে মুখ্যমন্ত্রী মমতা বন্দ্যোপাধ্যায়কে চিঠিও লেখেন কিন্তু কোনও উত্তর পাননি বলে জানিয়েছেন। শাঁওলির দাবি, চিঠি দেওয়ার তিন সপ্তাহ পরও মুখ্যমন্ত্রীর তরফে তাঁর চিঠির কোনও উত্তর আসেনি। সোমবার তিনি ২৪ ঘণ্টাকে স্পষ্ট জানিয়ে দিয়েছিলেন, সরকারের উত্তরের অপেক্ষায় তিনি নেই। তিনি নিজের সিদ্ধান্তে অনড়। কিন্তু তাঁর মন্তব্যের ২৪ ঘণ্টা কাটতে না কাটতেই এ বিষয়ে মুখ খুললেন পার্থ চট্টোপাধ্যায়। তিনি বলেন,‘শাঁওলি মিত্র সভাপতির পদ থেকে ইস্তফা দেননি। তাঁর কেবল কিছু দাবিদাওয়া রয়েছে।’ এরপরই শাঁওলি মিত্রের সঙ্গে ফোনে যোগাযোগ করে ২৪ঘণ্টা। তিনি বলেন, ‘সরকারের তরফে আমি এখনও কোনও প্রস্তাব পাইনি। আগে সরকার কোনও প্রস্তাব দিক, তারপরই বিবেচনা করে দেখব।‘